**Rapport explicativ**

**tar la**

**revisiun parziala da la constituziun chantunala**

**(art. 16 cifra 6 CC, aboliziun**   
**dal referendum extraordinari**   
**da las autoritads)**

**Cuntegn**

[1. Situaziun da partenza e motivs per la revisiun 3](#_Toc301877581)

[2. Sboz da consultaziun 4](#_Toc301877582)

[3. Consequenzas finanzialas e persunalas 5](#_Toc301877583)

1. Situaziun da partenza e motivs per la revisiun

Tras il project da revisiun qua avant maun, che prevesa d'abolir l'art. 16 cifra 6 da la constituziun chantunala, ademplescha la regenza ina incumbensa ch'ella ha survegnì ils 9 da december 2009 dal cussegl grond, cura che quel ha acceptà la "incumbensa Loepfe concernent l'aboliziun dal referendum voluntar" (cf. PCG 2 I 2009/2010, p. 337 ss.; text da l'incumbensa Loepfe vesair PCG 6 I 2008/2009, p. 999).

L'uschenumnà referendum extraordinari da las autoritads (referendum obligatoric extra­ordinari), ch'è reglà en l'art. 16 cifra 6 CC, era vegnì integrà dal parlament pir en il rom da la revisiun totala da la constituziun chantunala. Oriundamain vuleva la regenza con­ceder ad ina minoritad qualifitgada dad 1/5 da las commembras e dals commembers dal parlament il dretg da far in referendum (cf. missiva tar la constituziun chantunala, carnet nr. 10/2001-2002, p. 509 s.). Il parlament ha dentant vulì surdar quest dretg mo a la maioritad. I na dueva betg dar ina maschaida d'instruments parlamentars e da dretgs dal pievel. Ins ha er gì tema che la smanatscha latenta da far in referendum pudess bloccar la lavur en il cussegl grond. Il referendum extraordinari da las autoritads tenor l'art. 16 cifra 6 CC avess dentant duì cumpensar il fatg ch'il dretg da referendum per ina minoritad dal parlament è vegnì stritgà (cf. PCG 2002/2003, p. 261 e 264). Il referen­dum extraordinari da las autoritads tenor l'art. 16 cifra 6 CC ha dus intents. D'ina vart è la prescripziun la basa per il cussegl grond da pudair ordinar directamain ina votaziun dal pievel davart projects che suttastattan al referendum facultativ (art. 17 al. 1 CC). Da l'autra vart permetta questa prescripziun al cussegl grond da suttametter a la votaziun dal pievel fatschentas che pertutgan sia cumpetenza definitiva (cf. Schuler, commentari CC/GR, art. 16 cifra marginala 22).

Fin oz n'ha il cussegl grond dentant anc mai duvrà il referendum extraordinari da las au­toritads. A chaschun da differentas fatschentas è l'applicaziun da quest instrument den­tant vegnida discutada en moda intensiva e cuntraversa en il cussegl grond. Uschia l'ul­tima giada en la sessiun da zercladur 2009 en connex cun il project da la NGF. Pli tard han il deputà Reto Loepfe e 76 consutsegnadras e consutsegnaders inoltrà l'in­cum­bensa menziunada, pretendend da stritgar senza cumpensaziun l'art. 16 cifra 6 CC ed uschia d'abolir il referendum extraordinari da las autoritads. En la sessiun da de­cember 2009 ha il cussegl grond acceptà questa incumbensa cun 61 cunter 32 vuschs, e quai cunter la proposta da la regenza. La maioritad dal parlament ha tratg a strada diffe­rents motivs: Per l'ina saja sa mussà che quest instrument saja nunadattà en la pratica. Il par­lament na l'haja mai vulì applitgar, cumbain ch'el avess gì avunda cha­schuns da far quai. Quai mussia ch'ins na dovria insumma betg quest instrument. Pli­navant ple­dian er ponderaziuns constituziunalas e statalpoliticas per in'aboliziun dal referendum extraordi­nari da las autoritads. Il cussegl grond, ch'è elegì dal pievel, stop­pia ademplir las incum­bensas e las cumpetenzas surdadas da la constituziun. I saja fauss da dele­gar al pievel fatschentas delicatas, impurtantas u dispitaivlas cun agid da quest instru­ment. Il cussegl grond stoppia surpigliar la responsabladad ch'el ha surve­gnì. I saja alura chaussa da las partidas parlamentaras perdentas u da las represchen­tantas e dals represchentants d'interess da s'organisar, da far in referendum facultativ e da dar uschia al pievel la pus­saivladad da cooperar. Cunquai che la barriera da 1500 sutta­scripziuns per far in refe­rendum facultativ saja bassa, na vegnia la cooperaziun di­recta dal pievel betg restren­schida.

Percunter ha la minoritad dal parlament argumentà ch'i saja memia baud per far ina bi­lantscha definitiva. Mo gia mintgamai la discussiun davart la dumonda d'applitgar il re­ferendum extraordinari da las autoritads saja utila, perquai ch'i vegnian emess qua tras signals per quels circuls extraparlamentars che pondere­schian da far in referendum dal pievel. La finala duaja il parlament salvar la pussaivla­dad da quest instrument per l'ave­gnir, er sch'el n'haja fin ussa betg anc duvrà tal.

Suenter ch'il cussegl grond ha approvà cun ina clera maioritad d'abolir l'art. 16 cifra 6 CC ed uschia da stri­tgar il referendum extraordinari da las autoritads, sto questa deci­siun vegnir rea­li­sa­da en il rom dal project qua avant maun.

2. Sboz da consultaziun

Il referendum extraordinari da las autoritads è reglà en l'art. 16 cifra 6 CC. Tenor questa disposiziun vegnan suttamessas a la votaziun dal pievel: fatschentas ch'il cussegl grond vul sez suttametter a la votaziun (art. 16 cifra 6 CC). La realisaziun da l'incumbensa Loepfe, ch'è vegnida acceptada dal cussegl grond, pretenda pia d'abolir questa cifra. Quai sto vegnir fatg en il rom d'ina revisiun parziala da la constituziun chantunala. La constituziun po vegnir revedida totalmain u parzialmain da tut temp (art. 101 al. 1 CC). Ina revisiun parziala po er cumpigliar ina singula disposiziun (art. 101 al. 2 CC). La revisiun parziala da la constituziun chantunala è suttamessa al referendum obligatoric, q.v.d. il pievel sto votar davart la midada menziunada (art. 16 cifra 1 CC). Davart il ter­min da l'entrada en vigur da la midada duai alura decider la regenza, premess ch'il pie­vel acceptia la midada. Il plan da termins prevesa che questa fatschenta vegnia sutta­messa al cussegl grond en la sessiun da zercladur 2012. La votaziun dal pievel fiss alura pussaivla l'atun 2012 e la midada pudess la finala entrar en vigur il 1. da schaner 2013.

3. Consequenzas finanzialas e persunalas

Da quest project da revisiun na resultan naginas consequenzas finanzialas u persuna­las directas per il chantun.

Agiunta

Project da revisiun

Cuira, ils 23 d'avust 2011